
"Rendes embernek van pincéje és szőlője" – Lokális identitások nyelvi konstruálásának vizsgálati lehetőségei

Az identitások diskurzusokban keletkeznek, azaz nem feltételezhetjük, hogy az interakciót megelőzően stabil és kidolgozott formájukban léteznek az egyén tudatában (Bucholtz – Hall 2005: 586). Kutatásom célkitűzése volt vizsgálni, hogy a Bakonyszücsön élők hogyan határolják el magukat másoktól, milyen identitásokat hoznak létre, hogyan strukturálják a település közösségét a nyelvi kifejezőeszközök által. A kevert módszertant alkalmazó vizsgálatommal a nyelvészeti identitáskutatás diskurzusához csatlakozom. A kutatáshoz az identitás társas-konstruktivista szemléletmódja szolgált kiindulópontként, viszont a lokális identitások nyelvi konstrukciójának vizsgálatához más nyelvészeti területek, és más tudományágak fogalmainak együttese által alkottam meg szempontrendszeremet. Az általam végzett vizsgálat során felhasználva a szociolingvisztika társas-konstruktivista hullámának szemléletét és bizonyos módszereit, a térelmélet néhány megközelítését, illetve a kronotoposz fogalmát létrehoztam egy keretet, amelyben olyan szempontok rendszerét alkottam meg a szakirodalomra támaszkodva, amely lehetővé teszi azt, hogy a lokális identitások nyelvi konstruálásának jelenségét vizsgálni lehessen. A kutatás más mikroközösségekben való alkalmazása lehetővé teszi azt, hogy bizonyos kistelepülések nyelvi gyakorlatait a lokális identitások létrehozását illetően össze lehessen vetni, valamint akár vidék-város viszonyában is végezhető legyen hasonló vizsgálat.



